NCL มั่นใจผลงาน Q4 โตแกร่งรับ “ไฮซีซั่น” – น้ำยาฟอกเลือดหนุนรายได้เพิ่ม
NCL มั่นใจ Q4 ทำผลงานทุบสถิติ รับอานิสงส์จากการปรับตัวขึ้นของค่าบริการขนส่งระหว่างประเทศที่สูงขึ้น ประกอบกับธุรกิจผลิตและจำหน่ายน้ำยาฟอกเลือดผู้ป่วยโรคไตที่เติบโต คาดว่าสร้างรายได้เฉลี่ย 100 ลบ./ปี
NCL มั่นใจ Q4 ทำผลงานทุบสถิติ รับการปรับตัวขึ้นค่าบริการขนส่งระหว่างประเทศ – รายได้น้ำยาฟอกเลือดผู้ป่วยโรคไตเฉลี่ยสูง 100 ลบ./ปี
26 พ.ย. 2564

นายพงษ์เทพ วิชัยกุล กรรมการผู้จัดการ บริษัท เอ็นซีแอล อินเตอร์เนชั่นแนล โลจิสติกส์ จำกัด (มหาชน) หรือ NCL เปิดเผยถึงแนวโน้มผลการดำเนินงานไตรมาส 4/2564 ของกลุ่มบริษัทฯ คาดว่ารายได้และกำไรมีแนวโน้มเติบโตอย่างโดดเด่น และมีเสถียรภาพมากยิ่งขึ้นต่อเนื่องจากไตรมาสที่ผ่านมาเนื่องจากเป็น High season จากเทศกาลต่างๆ อีกทั้งได้รับอานิสงส์จากการปรับตัวขึ้นของค่าบริการขนส่งระหว่างประเทศที่พุ่งสูงขึ้น และปัจจัยการขาดแคลนตู้คอนเทนเนอร์ในการขนส่งยังไม่คลี่คลาย ทำให้ปริมาณลูกค้าเข้ามาใช้บริการของ NCL เพิ่มขึ้นอย่างต่อเนื่องถึงปลายปี
นอกจากนี้ในส่วนของธุรกิจ Non – logistic อื่นๆ ไม่ว่าจะเป็นการผลิตและจำหน่ายน้ำยาฟอกเลือดผู้ป่วยโรคไตด้วยเครื่องไตเทียมเป็นตัวช่วยเสริมรายได้และกำไรให้เติบโตจากการขยายฐานลูกค้าศูนย์ฟอกไตเพิ่มขึ้นเป็น 100 แห่ง และกำลังการผลิตน้ำยาล้างไตที่ 1.2 แสนแกลลอนต่อเดือน คาดว่าจะสร้างรายได้เฉลี่ย 100 ล้านบาทต่อปี ส่งผลต่อรายได้และกำไรของ NCL เติบโตและมีเสถียรภาพยิ่งขึ้น ที่สำคัญทำให้บริษัทมั่นใจว่าผลการดำเนินงานปี 2564 จะเติบโตได้สูงกว่าเป้าหมายที่คาดการณ์ไว้อย่างแน่นอน
“ไตรมาส 4/2564 ถือเป็นไตรมาสที่ผลการดำเนินงานของ NCL จะยังคงเติบโตได้อย่างต่อเนื่องจากไตรมาสที่ผ่านมา เนื่องจากการปรับตัวขึ้นของค่าบริการขนส่งระหว่างประเทศที่พุ่งสูงขึ้น รวมถึงธุรกิจขนส่งโลจิสติกส์ขยายตัวทั้งในประเทศและต่างประเทศ ซึ่งคาดว่าปีนี้น่าจะเป็นปีที่บริษัทเติบโตอย่างโดดเด่น ขณะเดียวกันบริษัทยังมีแผนการลงทุนในธุรกิจใหม่ๆ ทั้งกัญชง-กัญชา และธุรกิจ Digital Content  ดังนั้น จึงมั่นใจว่าเป้าหมายรายได้ในปีนี้จะทำระดับสูงสุดเป็นประวัติการณ์นับตั้งแต่เข้าจดทะเบียนในตลาดฯ“ นายพงษ์เทพ กล่าว